Þingræður haldnar á Alþingi Íslendinga



Herra forseti. Í þessari till. er ályktað að fela ríkisstj. að kanna til fullnustu möguleika á samkomulagi við Grænlendinga um sameiginleg hagsmunamál. Það ber að harma að á þeim tíma sem liðinn er síðan till. kom fram hefur af hálfu ríkisstj. skort mjög á um að þessi mál væru tekin nægilega föstum tökum. Hvorki hæstv. forsrh. né hæstv. utanrrh. hafa léð þessu máli þann þunga sem nauðsynlegur er og óhjákvæmilegur samkvæmt grundvallarhagsmunum íslensku þjóðarinnar. Í trausti þess að hæstv. ríkisstj., sérstaklega hæstv. forsrh. og hæstv. utanrrh., taki nú upp ný vinnubrögð í þessu máli og komi í veg fyrir frekari mistök en þeim hafa nú þegar orðið á í þessu máli segi ég já.



Herra forseti. Ég vil mótmæla harðlega þeim ásökunum sem komu fram hjá hv. þm. Ólafi Ragnari Grímssyni þegar hann gerði grein fyrir atkv. sínu. Ég tel það í hæsta máta óviðeigandi að þannig sé sá réttur notaður, eins og hann gerði hér áðan, þegar ekki er tækifæri til að svara. Staðreyndin er sú, eins og fram kom í umr., að vandlega hefur verið fylgst með þessum málum og reynt að hafa á þau þau áhrif sem unnt er. Þessu var öllu lýst í gær og ég vísa á bug þeim ásökunum sem fram komu og eru ekki til að styrkja okkar málstað.



Herra forseti. Hæstv. forsrh. getur ekki skotið sér undan þeirri staðreynd, að hvorki hann né hæstv. utanrrh. höfðu uppi hérlendis eða erlendis á þeim tíma sem liðinn var frá því að þessi till. var lögð fram og þar til þeir atburðir gerðust sem okkur eru kunnugir, aðgerðir sem gæfu til kynna að ríkisstjórn Íslands og Alþingi teldu þetta brýnasta hagsmunamál þjóðarinnar. Hæstv. forsrh. er þekktur að því að leggja land undir fót að minna tilefni og sækja heim viðræðuaðila, ef hann telur að slíkt sé nauðsynlegt. Það var ekki gert í þessu tilviki og það gerði hæstv. utanrrh. ekki heldur. Það kom ekki fram í umr. í gær nein staðfesting á því, að þessir tveir hæstv. ráðh. hefðu tekið málið þeim tökum sem gæfu til kynna að þeir gerðu sér grein fyrir því í verki, að hér væri verið að takast á við eitt brýnasta hagsmunamál Íslendinga. Þeir töldu sér greinilega trú um að málið væri með þeim hætti að þeir gætu látið hjá líða að veita því þann þunga. Það er alveg óhjákvæmilegt að við, sem eigum nú að greiða því atkv. hér á Alþingi að ríkisstj. taki málið áfram í sínar hendur, gerum það með þeim fyrirvara sem samviska okkar býður. Það er ekki hægt að líta fram hjá því, þó að ég skilji vel að hæstv. forsrh. vilji fela þá staðreynd hér í þingsölum, að hann brást skyldu sinni sem forsrh. þjóðarinnar. Og hæstv. utanrrh. brást líka skyldu sinni sem utanrrh. þjóðarinnar í þessu efni. Það er skiljanlegt að þeir vilji fela slíka staðreynd og kveinki sér við því að á hana sé minnst hér í þingsölum. Hún stendur hins vegar eftir og það er alveg ljóst að um langa framtíð mun verða spurt að því, hvað forsrh. Íslands hafi verið að gera þessa daga og hvað utanrrh. Íslands hafi verið að gera þessa daga. Ég ætla ekki að gera það mál nánar að umræðuefni hér. Það má þó, hæstv. forseti, vitna í - 

Ég vil taka fram að þegar menn óska eftir, að ræða um þingsköp ber mönnum að ræða um þingsköp en ekki efnisatriði máls.

Ég vona að hæstv. forseti komi þeim ábendingum á framfæri við hæstv. forsrh. einnig.

Hann er búinn að gera það.

Ég var að ljúka máli mínu með því að geta þess, að það var greinilegt af ræðu hæstv. utanrrh. hér í gær að hann hafði séð ýmsa meinbugi á því að taka þetta mál þeim föstu tökum sem nauðsynlegt var.



Herra forseti. Ég skal fara eftir tilmælum forseta og ræða um grg. hv. þm. Ólafs Ragnars Grímssonar sem brot á þingsköpum. Honum gafst í umr. í gær tækifæri til að taka efnisatriði málsins til meðferðar. En þá svaf þessi hv. þm. og sá ekki ástæðu til að taka þátt í umr. um málið. Kemur síðan og krefst nafnakalls um till., sem einhugur er um á Alþingi, í því skyni að rjúfa þá samstöðu sem er á meðal þm. í þessu mikilvæga máli. Þess vegna eru ásakanir hans út í hött og til þess fallnar að spilla fyrir málstað okkar Íslendinga. Að lokum hlýt ég að vekja athygli á því, að ásökun hv. þm. í garð okkar forsrh. felst í því, að við höfum ekki hafist handa eftir að þessi þáltill. kom fram á þingi. Það er algjörlega ósatt vegna þess að á þeim tíma og raunar fyrr reyndum við að stofna til viðræðna við Grænlendinga, en efnislega voru þeir ekki reiðubúnir til þeirra fyrr en málið væri útkljáð af þeirra hálfu gagnvart Efnahagsbandalaginu. Þetta eru staðreyndir málsins.